學仙
作者：張籍
朝代：唐

paragraphs: 樓觀開朱門，樹木連房廊。
中有學仙人，少年休穀糧。
高冠如芙蓉，霞月披衣裳。
六時朝上清，佩玉紛鏗鏘。
自言天老書，祕覆雲錦囊。
百年度一人，妄泄有災殃。
每占有仙相，然後傳此方。
先生坐中堂，弟子跪四廂。
金刀截身髮，結誓焚靈香。
弟子得其訣，清齋入空房。
守神保元氣，動息隨天罡。
爐燒丹砂盡，晝夜候火光。
藥成既服食，計日乘鸞凰。
虛空無靈應，終歲安所望。
勤勞不能成，疑慮積心腸。
虛羸生疾疹，壽命多夭傷。
身歿懼人見，夜埋山谷傍。
求道慕靈異，不如守尋常。
先王知其非，戒之在國章。